b'\n_START_ARTICLE_\nVera Smole\n_START_SECTION_\n\xc5\xbdivljenjepis\n_START_PARAGRAPH_\nOtro\xc5\xa1tvo je pre\xc5\xbeivela v \xc5\xa0entrupertu na Dolenjskem, kjer je obiskovala tudi osnovno \xc5\xa1olo. Gimnazijo v Novem mestu je kon\xc4\x8dala leta 1979 in se \xc5\xa1e istega leta vpisala na Filozofsko fakulteto v Ljubljani, kjer je 1985 diplomirala iz sloven\xc5\xa1\xc4\x8dine in nem\xc5\xa1\xc4\x8dine. Jeseni istega leta se je zaposlila v dialektolo\xc5\xa1ki sekciji na In\xc5\xa1titutu za slovenski jezik Frana Ramov\xc5\xa1a pri ZRC SAZU v Ljubljani kot mlada raziskovalka. Leta 1989 je magistrirala s tezo o glasoslovju vzhodnodolenjskega \xc5\xa1entruperskega govora, leta 1995 pa doktorirala s tezo o oblikoglasju in oblikoslovju istega govora (oboje na Filozofski fakulteti v Ljubljani). Od leta 1986 je \xc4\x8dlanica Mednarodne komisije za izdelavo OLA (Ob\xc5\xa1\xc4\x8deslavjanskij lingvisti\xc4\x8deskij atlas \xe2\x80\x93 Slovanski lingvisti\xc4\x8dni atlas) s sede\xc5\xbeem v Moskvi. _NEWLINE_Leta 1993 je bila izvoljena v naziv asistentka, leta 1996 pa v naziv docentka za dialektologijo in zgodovino slovenskega jezika na Filozofski fakulteti v Ljubljani, kjer se je v jeseni leta 1996 zaposlila kot docentka za slovensko dialektologijo, od 2007 je redna profesorica FF UL. Na in\xc5\xa1titutu je ostala v dopolnilnem delovnem razmerju; od leta 1996 do 2003 je bila vodja dialektolo\xc5\xa1ke sekcije, od ustanovitve leta 1999 pa tudi programske skupine dialektologija slovenskega jezika. Poro\xc4\x8dena je s profesorjem Francem Smoletom s Fakultete za elektrotehniko.\n_START_SECTION_\nDelo\n_START_PARAGRAPH_\nV svojih univerzitetnih predavanjih obravnava razvoj glasoslovja in naglasa od praslovan\xc5\xa1\xc4\x8dine do dana\xc5\xa1njega stanja v slovenskih nare\xc4\x8djih, slovensko nare\xc4\x8djeslovje in nare\xc4\x8dja, v diplomskem seminarju pa lingvisti\xc4\x8dno geografijo. Njeno raziskovalno delo je tako usmerjeno v geolingvistiko, nare\xc4\x8dno leksikologijo in frazeologijo, tonematiko in v opis posameznih nare\xc4\x8dnih govorov in nare\xc4\x8dij. Raziskuje predvsem vzhodnodolenjski govor s posebnim poudarkom na tonematiki, nare\xc4\x8dno terminologijo posameznih tematskih sklopov in izdeluje karte za Slovenski lingvisti\xc4\x8dni atlas in Slovanski lingvisti\xc4\x8dni atlas. Od leta 1998 je sourednica Jezikovnih zapiskov (Zbornik In\xc5\xa1tituta za slovenski jezik Frana Ramov\xc5\xa1a ZRC SAZU) in jezikovna urednica ve\xc4\x8d knjig s tematiko ustnega slovstva.'